A tous ceux qui ces présentes lettres verront: François Barre, prestre, chapelain de Varzy et garde du scel de la prévosté dudit lieu pour révérend père en Dieu monsieur l’evesque d’Aucerre, salut. Sçavoir faisons que aujourd’huy tréziesme jour de mars l’an de grace mil quatre cent quatre-vingt et quatre, heure de six heure aprez midy dudit jour ou environ, ou chastel dudit révérend audit Varzy, en la présence de Vincent Gailleu, clerc, notaire et tabellion commun juré dudit révérend père à l’office du scel et des tesmoings cy soubzscriptz et nommez furent présens en leurs personnes noble seigneur messire Jehan de Ferrières, chevalier, seigneur dudit lieu de Champlenas et de Presles, d’une part, et révérend père en Dieu monsieur Jehan, par la grâce de Dieu et du Saint-Siége apostolique evesque dudit Aucerre, d’autre part. Lequel messire Jehan de Ferrières a requis et supplié ledit révérend qu’il luy pleust de le repcevoir et admettre en foy et hommaige des terres, chevances, seignories, justices, villages, boys, prez et appartenances d’iceulx qui s’ensuivent: c’est-à-sçavoir d’une tour carrée appelée d’ancienneté la Tour de Chastel-Censoy, du four Bourgelier, assis audit Chastel-Censoy, de la moitié d’ung aultre four partant par indivis avec l’abbé dudit Chastel-Censoy, d’une pièce de boys appelée le boys de Villers, contenant six-vingt arpens ou environ, d’une aultre pièce de boys appelée le boys de Boullay, contenant environ trente ou quarante arpens, de plusieurs pièces de prez assis en la prairie dudit Chastel-Censoy contenant environ quatre arpens, du village de Foullin, justice et seignorie dudit lieu, des prez et terres situées et assises ou village de Lucy, d’un moulin assis et situé prez de Lugny ou diocèse d’Aucerre, appelé le moulin des Planches, des villages d’Arcy et de Monbutoys; lesquelles héritages et chacun d’eulx ledit seigneur de Ferrières tient en foy et hommaige dudit révérend à cause de son église, eveschié et dignité episcopale dudit Aucerre en leur offrant luy en faire les devoirs de feaulté en tel cas requis et suppliant audit révérend que se aucuns héritages, terres, chevances et seignories tenoit audit titre dud. révérend, lesquelz ilz n’ait nommé, spécifiez ne declarez presentement qu’il lui plust de sa grace l’en recepvoir, et il estoit prest et appareillé d’en faire les devoirs de féaulté comme il appartient envers ledit révérend; lequel révérend inclinant à la requeste dudit chevalier aprez les devoirs de féaulté par luy faits envers ledit révérend l’a receu en foy et hommage desdites terres, chevances et seigneuries dessusdites, et lui a enjoint bailler son dénombrement desdites terres dedans quarente jours sur les peines en tel cas accostumez, que ledit seigneur de Ferrières a promis faire. Dont et desquelles choses dessusdites et chacune d’icelles lesdits seigneurs ont requis et demandé audit notaire juré lettres et instrument leur estre fait et baillé pour leur servir et valoir en temps et lieu ce que de raison, ce qu’il a fait en cette forme. En tesmoing desquelles choses, nous, à la rélation dudit juré, lequel nous a relaté lesd. choses dessusd. estre vrayes, avons scellé ces présentes lettres du scel de ladite prévosté. Donné les jour, an et lieu dessusd. présens vénérables et discrettes personnes Me Raol, Chef de Ville et François Barre, garde du scel dessusd. licencié en loix et decret, Jehan des Chesnes et Jehan le May, prestres tesmoings à ce requis et appelez. Gailleu.